นายกรัฐมนตรี ประชุม ครม.ผ่านระบบวิดีโอคอนเฟอเรนซ์ จับตาการพิจารณาการบังคับใช้ พ.ร.ก.ฉุกเฉิน
นายกรัฐมนตรี ประชุม ครม.ผ่านระบบวิดีโอคอนเฟอเรนซ์ จับตาการพิจารณาการบังคับใช้ พ.ร.ก.ฉุกเฉิน พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะรัฐมนตรีผ่านระบบ Video Conference ณ ห้องประชุม 301 ตึกบัญชาการ 1 ทำเนียบรัฐบาล โดยระหว่างที่เดินจากตึกไทยคู่ฟ้า ไปยังตึกบัญชาการนายกรัฐมนตรีได้ทักทายกับสื่อมวลชนตามปกติการประชุมวันนี้คาดว่า นายกรัฐมนตรีในฐานะ ผอ.ศบค. อาจเสนอให้พิจารณาเกี่ยวกับการบังคับใช้ พ.ร.ก.พระราชกำหนดการบริหารราชการในสถานการณ์ฉุกเฉิน ที่กำลังจะสิ้นสุดในวันที่ 30 เมษายนนี้ โดยจะพิจารณาจากสถานการณ์ระบาดของโรคติดเชื้อไวรัสโควิด-19 และจากข้อมูลที่ทุกหน่วยปฏิบัติของ ศบค.ได้รายงานให้กับนายกรัฐมนตรีรับทราบในการประชุมวานนี้อย่างไรก็ตาม ยังคงมีวาระสำคัญอื่นๆที่ต้องติดตามอีกหลายวาระ อาทิ กระทรวงพลังงาน เสนอ ครม. พิจารณาขยายมาตรการใช้ไฟฟ้าฟรีสำหรับครัวเรือนขนาดเล็กที่ติดตั้งมิเตอร์ขนาดไม่เกิน 5 แอมป์ 1 ล้านราย ให้ใช้ไฟฟ้าฟรีเพิ่มขึ้นเป็นไม่เกิน 150 หน่วยต่อเดือน จากเดิม 90 หน่วยต่อเดือน โดยจะครอบคลุมระหว่างช่วงเดือนมีนาคมถึงพฤษภาคม 2563 ส่วนครัวเรือนที่ติดตั้งมิเตอร์ขนาดเกินกว่า 5 แอมป์ขึ้นไป จะให้ใช้ไฟฟ้าฟรีในส่วนที่เกินกว่าที่ใช้ในเดือนกุมภาพันธ์ 2563 แต่ต้องไม่เกิน 800 หน่วย โดยส่วนที่เกิน 800 หน่วยจะคิดปริมาณลดลง 50% และหากเกินกว่า 3,000 หน่วย จะคิดปริมาณลดลง 30% โดยหน่วยที่ใช้ไฟฟ้าจากการคิดส่วนลดแล้วมาคำนวณค่าไฟฟ้าตามปกตินอกจากนี้ ยังมีส่วนของกระทรวงอุตสาหกรรม เตรียมเสนอมาตรการช่วยเหลือผู้ประกอบการภาคอุตสาหกรรมทั่วประเทศ กระทรวงเกษตรและสหกรณ์เสนอมาตรการระยะสั้น โดยรัฐเข้าไปช่วยด้านราคาห้องเย็นซื้อกุ้งจากเกษตรกร สำนักงบประมาณ เตรียมเสนอร่าง พ.ร.บ.โอนงบประมาณรายจ่ายปี 2563 หลังทำหนังสือให้ส่วนราชการปรับโอนงบประมาณที่ยังไม่ทำสัญญาผูกพัน เพื่อนำมาใช้ป้องกันโควิด-19